เอกสารแนบ 2

รายงานของผู้สอบบัญชีรับอนุญาต

เสนอต่อผู้ถือหุ้นและคณะกรรมการของ

บริษัท ดี.ที.ซี. อินดัสตรี่ส์ จำกัด (มหาชน)

ข้าพเจ้าได้ตรวจสอบงบดุลรวม ณ วันที่ 31 ธันวาคม 2545 งบกำไรขาดทุนรวม
งบแสดงการเปลี่ยนแปลงส่วนของผู้ถือหุ้นรวมและงบกระแสเงินสดรวมสำหรับปีสิ้นสุดวันเดียวกันของบริษัท
ดี.ที.ซี. อินดัสตรี่ส์ จำกัด (มหาชน) และบริษัทย่อย และได้ตรวจสอบงบการเงินเฉพาะของบริษัท
ดี.ที.ซี. อินดัสตรี่ส์ จำกัด (มหาชน) ด้วยเช่นกัน
ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลใน งบการเงินเหล่านี้
ส่วนข้าพเจ้าเป็นผู้รับผิดชอบในการรายงานต่องบการเงินดังกล่าวจากผลการตรวจสอบของข้าพเจ้า
งบการเงินสำหรับปีสิ้นสุดวันที่ 31 ธันวาคม 2544 ของบริษัท ดี.ที.ซี. อินดัสตรี่ส์ จำกัด (มหาชน)
และบริษัทย่อย และงบการเงินเฉพาะของบริษัท ดี.ที.ซี. อินดัสตรี่ส์ จำกัด (มหาชน)
ซึ่งแสดงเปรียบเทียบไว้ ณ
ที่นี้ได้ตรวจสอบโดยผู้สอบบัญชีอื่นซึ่งได้แสดงความเห็นอย่างมีเงื่อนไขตามรายงานลงวันที่ 15
กุมภาพันธ์ 2545 ว่า บริษัทฯมีการทำลายสินค้าเสื่อมสภาพที่รับมาจากลูกค้าจำนวนเงิน 5.24
ล้านบาท ในระหว่างปี 2544 เพื่อเป็นรายจ่ายทางภาษีอากร
แต่จากการเข้าสังเกตการณ์การตรวจนับสินค้า
ผู้สอบบัญชีไม่สามารถตรวจนับปริมาณสินค้าให้เป็นที่พอใจได้
อย่างไรก็ตามผู้บริหารของบริษัทฯเชื่อว่าจะสามารถนำมาเป็นรายจ่ายทางภาษีอากรได้
และให้ข้อสังเกตเกี่ยวกับความไม่แน่นอนในเรื่องจำนวนเงินที่จะต้องจ่ายคืนให้บริษัทที่เกี่ยวข้องกันและรายการปรับปรุงที่อาจมีขึ้นของการบันทึกเงินรับโอนจากบริษัทที่เกี่ยวข้องกัน

ข้าพเจ้าได้ปฏิบัติงานตรวจสอบตามมาตรฐานการสอบบัญชีที่รับรองทั่วไปซึ่งกำหนดให้ข้าพเจ้าต้อง
วางแผนและปฏิบัติงานเพื่อให้ได้ความเชื่อมั่นอย่างมีเหตุผลว่างบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
การตรวจสอบรวมถึงการใช้วิธีการทดสอบหลักฐานประกอบรายการทั้งที่เป็นจำนวนเงินและการเปิดเผยข้อมูลในงบการเงิน
การประเมินความเหมาะสมของหลักการบัญชีที่กิจการใช้และ
ประมาณการเกี่ยวกับรายการทางการเงินที่เป็นสาระสำคัญ ซึ่งผู้บริหารเป็นผู้จัดทำขึ้น
ตลอดจนการประเมินถึงความเหมาะสมของการแสดงรายการที่นำเสนอในงบการเงินโดยรวม
ข้าพเจ้าเชื่อว่าการตรวจสอบดังกล่าวให้ข้อสรุปที่เป็นเกณฑ์อย่างเหมาะสมในการแสดงความเห็นของข้าพเจ้า

ข้าพเจ้าเห็นว่างบการเงินข้างต้นนี้แสดงฐานะการเงิน ณ วันที่ 31 ธันวาคม 2545
ผลการดำเนินงาน และกระแสเงินสดสำหรับปีสิ้นสุดวันเดียวกันของบริษัท ดี.ที.ซี. อินดัสตรี่ส์ จำกัด
(มหาชน) และบริษัทย่อย และเฉพาะของบริษัท ดี.ที.ซี. อินดัสตรี่ส์ จำกัด (มหาชน)
โดยถูกต้องตามที่ควรในสาระสำคัญตามหลักการบัญชีที่รับรองทั่วไป

โดยมิได้เป็นการเปลี่ยนแปลงต่อความเห็นต่องบการเงินข้างต้น ข้าพเจ้าขอให้ข้อสังเกตดังต่อไปนี้
:-

1) ตามที่กล่าวไว้ในหมายเหตุประกอบงบการเงินข้อ 13.2 ณ วันที่ 31 ธันวาคม 2543
บริษัทย่อยแห่งหนึ่งขอรับชดเชยความเสียหายจากบริษัทฯจำนวน 4.07 ล้านบาท
โดยบริษัทย่อยดังกล่าวได้บันทึกสินค้า คงเหลือและประมาณการหนี้สินจากการรับคืนจำนวน 4.07
ล้านบาท
บริษัทย่อยได้ทำการตรวจนับสินค้าได้น้อยกว่าปริมาณสินค้าตามเอกสารการส่งคืนสินค้าที่ได้รับจากลูกค้า
ซึ่งบริษัทย่อยยังไม่ได้ข้อสรุปเกี่ยวกับผลต่างดังกล่าว ในระหว่างปี 2544
บริษัทย่อยได้นำสินค้าเสียหายที่ได้รับคืนจากลูกค้าในปี 2543 ทั้งหมดและในปี 2544 ส่วนหนึ่งจำนวน
1.01 ล้านบาท ทำการขอรับชดเชยความเสียหายจากบริษัทฯ
บริษัทย่อยได้ทำการออกใบลดหนี้ให้แก่ลูกค้าจำนวน 1.92 ล้านบาทสำหรับสินค้าเสียหายดังกล่าว
ซึ่งมูลค่าที่บริษัทย่อยลดหนี้ให้แก่ ลูกค้ามีมูลค่าน้อยกว่าเอกสารส่งคืนสินค้าของลูกค้าจำนวน 3.5
ล้านบาท และบริษัทย่อยได้บันทึกผลต่าง ดังกล่าวเป็นส่วนหนึ่งในบัญชีเจ้าหนี้อื่นกิจการที่เกี่ยวข้องกัน

2) ตามที่กล่าวไว้ในหมายเหตุประกอบงบการเงินข้อ 17 ในระหว่างปี 2545
บริษัทฯได้รับเงินจำนวน 0.5 ล้านเหรียญสหรัฐอเมริกา หรือประมาณ 21.6 ล้านบาท
จากบริษัทคู่สัญญาแห่งหนึ่งในต่างประเทศซึ่งเดิมบันทึกเป็นเงินค้ำประกันการปฏิบัติตามสัญญา
และได้มีข้อตกลงที่ทางบริษัทคู่สัญญาดังกล่าวต้องชดเชยค่าความเสียหายบางส่วนให้แก่บริษัทฯ ดังนั้น
บริษัทฯจึงบันทึกจำนวนเงินดังกล่าวเป็นรายได้ทั้งจำนวนภายใต้บัญชี
“รายได้จากการชดเชยค่าความเสียหาย” เนื่องจากบริษัทฯไม่มีภาระที่จะต้องคืนเงินดังกล่าวแล้ว

รุทร เชาวนะกวี

ผู้สอบบัญชีรับอนุญาต เลขทะเบียน 3247

บริษัท สำนักงาน เอินส์ท แอนด์ ยัง จำกัด

กรุงเทพฯ : 21 กุมภาพันธ์ 2546

วันที่ 10 มีนาคม 2546

เรื่อง รายงานระบบการควบคุมภายในด้านการบัญชี

เรียน คณะกรรมการ

บริษัท ดี.ที.ซี. อินดัสตรี่ส์ จำกัด (มหาชน)

ตามที่สำนักงานฯ ได้ตรวจสอบงบการเงินของบริษัท ดี.ที.ซี. อินดัสตรี่ส์ จำกัด (มหาชน)
สำหรับปีสิ้นสุดวันที่ 31 ธันวาคม 2545 และได้เสนอรายงานการตรวจสอบลงวันที่ 21 กุมภาพันธ์
2546 ไปแล้วนั้น
สำนักงานฯขอเรียนว่าในการตรวจสอบงบการเงินดังกล่าวตามมาตรฐานการสอบบัญชีที่รับรองทั่วไป
เพื่อแสดงความเห็นว่างบการเงินนี้แสดงฐานะการเงิน ผลการดำเนินงานและกระแสเงินสด
โดยถูกต้องตามที่ควรในสาระสำคัญตามหลักการบัญชีที่รับรองทั่วไปหรือไม่เพียงใดนั้น
สำนักงานฯได้ศึกษาและประเมินประสิทธิภาพการควบคุมภายในด้านบัญชีของบริษัทฯตามที่เห็นจำเป็นเพื่อประโยชน์ในการกำหนดขอบเขตของการปฏิบัติงานตรวจสอบให้รัดกุมและเหมาะสม
ซึ่งจากการศึกษาและประเมินดังกล่าวสำนักงานฯ
ไม่พบข้อบกพร่องที่เป็นสาระสำคัญของระบบการควบคุมภายในด้านบัญชีที่อาจมีผลกระทบอย่างเป็นสาระสำคัญต่อการแสดงความเห็นต่องบการเงินสำหรับปีสิ้นสุดวันที่
31 ธันวาคม 2545
สำหรับข้อสังเกตจากการตรวจสอบบางประการซึ่งไม่มีผลกระทบอย่างเป็นสาระสำคัญต่อการแสดงความเห็นต่องบการเงินพร้อมทั้งข้อเสนอแนะที่เกี่ยวข้อง
สำนักงานฯ ได้รายงานไว้ในจดหมายถึงฝ่ายบริหารลงวันที่ 16 มกราคม 2546 แล้ว

สำนักงานฯขอเรียนว่าในการตรวจสอบบัญชีสำนักงานฯมิได้ตรวจสอบทุกรายการ
หากแต่ใช้วิธีการทดสอบเท่านั้น
นอกจากนั้นการศึกษาและการประเมินประสิทธิภาพระบบการควบคุมภายในด้านบัญชีมีวัตถุประสงค์เพียงเพื่อประโยชน์ในการสอบบัญชีดังที่กล่าวไว้ข้างต้น
ดังนั้นจึงไม่อาจชี้ให้เห็นถึงข้อบกพร่องทั้งหมดที่อาจมีอยู่ในระบบการควบคุมภายในของบริษัทฯ ได้

สำนักงานฯขอขอบคุณเจ้าหน้าที่ของบริษัทฯที่ได้ให้ความร่วมมือในการตรวจสอบบัญชีของบริษัทฯเป็นอย่างดี

ขอแสดงความนับถือ

รุทร เชาวนะกวี

ผู้สอบบัญชีรับอนุญาต เลขทะเบียน 3247

  26 กุมภาพันธ์ 2546

เรื่อง รายงานผลการกำกับดูแลกิจการบริษัท ของคณะกรรมการตรวจสอบปี 2545

เรียน คณะกรรมการบริษัท ดี.ที.ซี. อินดัสตรี่ส์ จำกัด (มหาชน)

อ้างถึง มติที่ประชุมคณะกรรมการของบริษัท ในการประชุมครั้งที่ 3/2544

วันที่ 25 มิถุนายน 2544

สิ่งที่ส่งมาด้วย -

ตามมติที่ประชุมของคณะกรรมการ บริษัท ดี.ที.ซี. อินดัสตรี่ส์ จำกัด ( มหาชน ) ครั้งที่ 3/2544
เมื่อวันที่ 25 มิถุนายน 2544 ได้มีการจัดตั้งคณะกรรมการตรวจสอบ ดังรายชื่อต่อไปนี้

1. นายจงจิตต์ จันทมงคล ประธานคณะกรรมการตรวจสอบ

2. นางสาวดวงสมร เหาตะวานิช กรรมการตรวจสอบ

3. นายหัตถา ศรีสุขพันธ์ กรรมการตรวจสอบ

4. ผู้จัดการฝ่ายตรวจสอบภายใน เลขานุการคณะกรรมการตรวจสอบ

เพื่อปฏิบัติงานตามขอบเขตหน้าที่ และความรับผิดชอบในการกำกับดูแลกิจการของบริษัท
ตามข้อบังคับเกี่ยวกับคณะกรรมการตรวจสอบของบริษัท นั้น

ใคร่ขอเรียนว่า คณะกรรมการตรวจสอบจัดให้มีการประชุมสม่ำเสมอ และในปี 2545
มีการประชุมทั้งสิ้น 6 ครั้ง โดยคณะกรรมการตรวจสอบได้พยายามปฏิบัติหน้าที่อย่างรอบคอบถี่ถ้วน
เต็มกำลังความรู้ความสามารถ ซึ่งได้พบว่าการบริหาร การจัดการและการควบคุมภายในของบริษัท
อยู่ในเกณฑ์ที่เชื่อถือได้ อย่างไรก็ดีคณะกรรมการตรวจสอบได้แสดงข้อคิดเห็น
และเสนอแนวทางต่อฝ่ายบริหารว่าควรจะมีการดำเนินการเพิ่มเติมในเรื่องดังต่อไปนี้ คือ

  ( 1 ) บริษัทควรมีการทบทวนนโยบายกำหนดเวลาการรับคืนสินค้า ( ปัจจุบันยังมิได้กำหนด )
  ทั้งนี้เพื่อ

รักษาผลประโยชน์ของบริษัท

  ( 2 ) บริษัทควรมีการควบคุมดูแลสินค้าคงเหลือ โดยเฉพาะ วัตถุดิบประเภท Work in
  Process ให้มี

จำนวนที่เหมาะสม เพื่อไม่ให้เกิดปัญหาในเรื่องของสินค้าคงค้างมีจำนวนมากเกินไป

คณะกรรมการตรวจสอบเห็นว่า งานในด้านการบริหาร การจัดการ
การควบคุมภายในของฝ่ายบริหารของบริษัท ดี.ที.ซี. อินดัสตรี่ส์ จำกัด (มหาชน) ในรอบปี 2545
เท่าที่ตรวจสอบ และประเมินผลแล้ว ยืนยันได้ว่า อยู่ในเกณฑ์เชื่อถือได้ จึงเรียนมาเพื่อทราบ

  ขอแสดงความนับถือ

  ( จงจิตต์ จันทมงคล )

  ประธานคณะกรรมการตรวจสอบ